Legalább 22 török katona halt meg egy légicsapásban Szíriában
Meghalt huszonkét török katona, sok pedig súlyosan megsebesült egy légicsapásban az északnyugat-szíriai Idlíb tartományban csütörtökön - közölte a délkelet-törökországi Hatay tartomány kormányzója. A támadás után a Reuters brit hírügynökségnek egy magas rangú török tisztségviselõ azt mondta, hogy Törökország többé nem állja útját az Európába igyekvõ szír menekülteknek.
A Szíriai Emberi Jogok Megfigyelõközpontjának (OSDH) közlése szerint a légicsapásban 34 török katona halt meg, és szíriai, továbbá orosz harci repülõgépek bombázták a Bara és Bilion települések közötti térséget. A kiterjedt helyi aktivistahálózattal rendelkezõ szervezet úgy tudja, légi- és tüzérségi csapások értek egy török konvojt is a Szarakeb városától délre található Dzsabal az-Zavíjában.

Rahmi Dogan hatayi kormányzó - aki elõször kilenc halálos áldozatról tett említést - közölte, hogy a sebesülteket törökországi kórházakba szállították, és hogy szerinte a szíriai kormányerõk hajthatták végre a bombázást.

Két forrás a Reuters hírügynökséggel azt közölte, hogy Recep Tayyip Erdogan török elnök összehívta stábját rendkívüli ülésre csütörtök este a támadás miatt. A források szerint a légicsapást a szíriai kormányerõk, vagy a velük szövetséges Oroszország légiereje hajthatta végre.

Az Anadolu török hírügynökség tájékoztatása szerint Mevlüt Cavusoglu török külügyminiszter egyeztetett Jens Stoltenberg NATO-fõtitkárral az Idlíbben történtekrõl.

A Reuters brit hírügynökség csütörtökön késõ este adta hírül egy névtelenül nyilatkozó magas rangú török tisztségviselõre hivatkozva, hogy Törökország úgy döntött, tovább már nem tartóztatja fel sem tengeren, sem szárazföldön az Európába igyekvõ szíriai menekülteket. Az illetõ elmondása szerint a török rendõrség, parti õrség és határõrség parancsot kapott arra, hogy ne állja útját a szíriai menekülteknek.

A hírügynökség felidézte, hogy a harcok sújtotta északnyugat-szíriai Idlíb tartományból csaknem egymillió szíriai menekül a török határ menti térségbe.

Az elmúlt hetekben kiélezõdtek az ellentétek Moszkva és Ankara között az Idlíb tartománybeli feszültségcsökkentési övezetben kialakult helyzet miatt. Törökország polgári célpontok és török megfigyelõállások elleni támadásokkal vádolta a szíriai kormányerõket és szövetségeseit, és azt követelte Damaszkusztól, hogy vonja vissza csapatait. Az orosz fél ezzel kapcsolatban azt állítja, hogy a szíriai hadsereg a militánsok támadására válaszolt. A Rosszija 24 orosz hírtelevízió csütörtöki helyszíni jelentése szerint a militánsok és "török szakértõk" orosz és szíriai repülõgépeket igyekeznek megsemmisíteni vállról indítható légvédelmi rakétákkal. A csatorna közölte, hogy az orosz és a szíriai gépek hõcsapdák bevetésével védekeznek.
Szíria